સંબંધ જેટલો માનીએ તેટલો સહેલો અને ન માનીએ તેટલો જ અઘરો . સંબંધ લોહીના હોય કે લાગણીના , અકબંધ રહે તે સાચો સંબંધ . અતૂટ વિશ્વાસ અને વ્હેતા ઝરણાની જેમ સતત વ્હેતો લાગણીનો પ્રવાહ એટલે સંબંધ. પરંતુ જયારે સમજણનો અભાવ ગ્રહણ બને ત્યારે આ બધું જ નકામું થઈ જાય. સંબંધની એક તૂટતા બંધથી પણ ખરાબ અને દયનીય સ્થિતિ થઇ જાય. જે તે વ્યક્તિને જ નહિ આસપાસના તમામે તમામ અસરગ્રસ્ત લોકોને આ માનસિક પીડા આપે છે. ભૂતકાળ કદાચ ભૂલાય પણ જાય છતાં વિસરાય તો નહિ જ. સમયના વહાવ સાથે સઘળું અદ્રશ્ય થઈ જાય છે પણ અમુક લાગેલા ઘા ક્યારેય રૂઝાતા નથી અને તેના નિશાન સતત આની સાક્ષી પુરાવતા રહે છે.